У школама смо и даље фокусирани на резултат, а тај резултат се изражава скором или оцјеном и третира се као потврда науче­ног. Постепено постаје сам себи циљ – борба за што виши резултат. Усмјереношћу на овладавање приближавамо се вриједностима развојног менталног става или приступу који заго­вара дискурс развоја човјека, па уколико бисмо и говорили о коначном циљу, тај циљ био би срећа и зрелост ученика које је остварио у одређеној јединици праћења. Крајње је вријеме да се стратешко учење постави на здраве темеље: учење није само памћење; учење је процес са успјешним и мање успјешним или неу­спјешним корацима; учење је овладавање; учење је различито на различитим узрастима и у различитим контекстима; учење је културолошки условљено; учење је различито код различитих индивидуа; учење није само когнитивно, већ и емоционално, социјално, радно-акционо; учење укључује сва чула; учење је разумијевање; учење је откривање и увиђање; учење се учи.
Ауторска права (c) 2020 Тања Станковић-Јанковић (Аутор)
Поглед на дијете: кроз методику васпитно-образовног рада
Настојећи да пронађе баланс између теорије и васпитно-образовне праксе, ауторка покушава одговорити на изазове савремене методике васпитно-образовног рада. Кроз цијели рад провејава настојање да се одговори на четири кључна питања: Ко су актери (чиниоци) васпитно-образовног рада? Гдје се одвија васпитно-образовни рад са дјецом од рођења до поласка у школу? Шта радити са дјецом? Како радити са дјецом? Ово су једноставна питања, на која није једноставно одговорити, јер су ти одговори тешко ухватљиви у времену брзих промјена, али и времену пуном парадокса. Кроз тринаест наслова предложено је мноштво могућности дјеловања у бројним васпитно-образовним ситуацијама. Иако је дјело првенствено усмјерено на „обликовање” будућих васпитача (професионалаца), веома успјешно га могу користити и учитељи/наставници у свом васпитно-образовном раду. Такође, ништа мање није интересантно за родитеље или будуће родитеље.
Ауторска права (c) 2017 Тања Станковић-Јанковић (Аутор) https://creativecommons.org/licenses/by-nc-nd/4.0
ЗБОРНИК радова са другог и трећег Научно-стручног скупа: Истраживања у методикама васпитно-образовног рада: резултати испецифичности
Зборник радова са другог и трећег научно-стручног скупа Истраживања у методикама васпитно-образовног рада: резултати и специфичности који организује Катедра за педагогију и методике Филозофског факултета Универзитета у Бањој Луци, тематски обједињује савремена теоријска разматрања и емпиријске увиде о развоју и примјени методика у предшколском васпитању и образовању, разредној настави, предметној настави у основној и средњој школи, те методике рада педагога. Скуп, који се континуирано организује од 2022. године, окупља научнике, истраживаче и практичаре из региона, а радови су структурирани кроз пленарна излагања и тематске секције посвећене методици предшколског васпитања и образовања, методикама васпитно-образовног рада у разредној настави те методикама предметне наставе. У зборнику се тематизују конститутивно-научне и епистемолошко-методолошке специфичности методике као дисциплине, као и низ конкретних педагошко-методичких питања која се односе на адаптацију дјеце, перцепције и улоге васпитача, учинке институционалног васпитања на постигнућа ученика, интеграцију умјетничких и културних садржаја у наставу, примјену савремених наставних поступака и образовних технологија, те евалуацију ефеката различитих дидактичких приступа. Заступљени радови указују на интердисциплинарни карактер методика, потребу за утемељењем праксе на емпиријским налазима и континуираним професионалним развојем васпитача и наставника, као и на важност усклађивања методолошких поступака са развојним, културним и контекстуалним специфичностима дјеце и ученика. Зборник, као цјелина, доприноси систематизацији савремених истраживачких токова у области методика васпитно-образовног рада те представља релевантан извор за унапређивање теоријских увида и практичних рјешења у образовној пракси.
Ауторска права (c) 2026 Дарко Ратковић, Тамара Прибишев Белеслин (Уредник) https://creativecommons.org/licenses/by-nc/4.0/
Играње са децом професионална компетенција васпитача
Научна монографија „Играње са децом: професионална компетенција васпитача“ представља теоријски утемељено промишљање о игри као кључном простору сусрета васпитача и детета. Прати историјско обликовање идеја о детињству и игри, од античких друштава и њиховог разумевања детета, преко просветитељства и Фребеловог вртића, па све до савремених концепција које игру посматрају као културу детињства, начин мишљења и облик учења. Посебно место заузима разграничење између игре као активности и игровности као црте личности одраслог, наглашавајући да се компетенција за игру са децом не своди на личну разиграност, већ на професионалну способност да се кроз хумор, ритам, машту и комуникацију изгради безбедан и подстицајан однос. У делу монографије који приказује резултате емпиријског истраживања, сагледавају се искуства васпитача, њихове дефиниције игре и опажања о сопственој улози током играња са децом у контексту институционалног предшколског васпитања и образовања. Резултати показују да се компетенција играња састоји од личних, теоријских, релацијских и рефлексивних димензија - од спонтаности и емпатије, преко методичког знања, до способности да се игра осмисли, прати и интерпретира. У закључку, игра се јавља као мост између света деце и света одраслих: она је простор у ком се бришу хијерархије, јача сарадња и догађа учење, а васпитач постаје партнер и стваралац педагошке културе утемељене на игровности.
Ауторска права (c) 2026 Tamara Pribišev Beleslin https://creativecommons.org/licenses/by-nc/4.0/
Основе психологије - Уџбеник за студенте језичких усмјерења
"Основе психологије - Уџбеник за студенте језичких усмјерења" је уџбеник намијењен студентима Филолошког факултета, али и осталих факултета који образују наставничке профиле. Уџбеник садржи 10 поглавља која читаоце воде кроз дефинисање основних појмова,истраживачких метода и дисциплине психологије, когнитивни систем, теорије учења, емоције и мотивација, мишљење, језик, социјалну интеракцију, ментално здравље дјеце, факторе ефикасног подучавања, до практичних смјерница за ефикасну наставу и комуникацију, индивидуализацију и инклузивну праксу, те превенцију и реаговање у кризним ситуацијама. Уџбеник представља квалитетан, научно утемељен и методички добро осмишљен уџбенички материјал, у потпуности усклађен са циљевима наставе и потребама студената филолошких, наставничких и сродних студијских програма. Не задржава се само на основном приказу, већ пружа добру полазну тачку за даље продубљивање појединих области, захваљујући упућивању на релевантне научне радове, кључне ауторе и савремену литературу за сваку обрађену тему.
Ауторска права (c) 2026 Страхиња Димитријевић, Соња Станчић (Аутор) https://creativecommons.org/licenses/by-nc/4.0
Kонструисање психолошких инструмената: Психометријска теорија и пракса у сврху доношења информисаних одлука
"Kонструисање психолошких инструмената: Психометријска теорија и пракса у сврху доношења информисаних одлука" је уџбеник намијењен студентима психологије и истраживачима који се баве развојем и евалуацијом психолошких мјерних инструмената. Уџбеник садржи 10 поглавља која читаоце воде кроз дефинисање кључних појмова, фазе развоја нових инструмената, различите класификације психолошких инструмената, а након чега се прелази на детаљнију разраду кључних психометријских аспеката: тежине и дискриминативности ставки и тестова, објективности, поузданости, те садржинске, процесне, појавне, структурне и екстерне ваљаности. Текст одликује приступачан и повремено хумористичан стил излагања, мада он истовремено остаје врло савремен, детаљан и озбиљан третман психометријских тема. Читањем овог уџбеника се стиче чврста основа за концептуално сналажење у свијету психолошког мјерења, а читалац бива добро припремљен и за савладавање сложених психометријских модела који су најављени за други том књиге.
Ауторска права (c) 2025 Синиша Лакић, Синиша Суботић (Аутор) https://creativecommons.org/licenses/by-nc/4.0/
Српски устанак у Босанском вилајету 1875–1878 (учесници, догађаји, свједочанства)
Положај српског народа у османским покрајинама Херцеговини и Босни уочи избијања устанка 1875. године био је веома сложен. Феудални притисак постао је несношљив, а хришћанско сељаштво изложено бруталној експлоатацији и политичкој обесправљености. Држава је умјесто раније десетине захтијевала петину, док су спахије, умјесто трећине, потраживале половину сељачког приноса. Ове околности потврђују извјештаји аустроугарских граничара, засновани на изјавама српских пребјега са османске стране. Они су указивали на потпуну правну несигурност, неједнак положај хришћана и муслимана пред законом, бројне злоупотребе при убирању пореза и прогон српских свештеника. Основни узрок устанка, како у Херцеговини, тако и у Босни, лежао је у заоштреним социјално-економским односима. Неуспјешне реформе XIX вијека гурале су Османско царство у све дубљу политичку и економску кризу. Хатишериф из Гулханe (1839) наишао је на жесток отпор муслиманског становништва. Покушај да се однос власти и поданика регулише Хатихумајуном из 1856. године остао је без практичног дејства, што је само појачало противљење муслиманских феудалаца централизованим реформама. Свака проглашена реформа у пракси је остала пука формалност. Супротности између феудалаца и кметова имале су и етнорелигијску димензију, а друштвену подвојеност пратило је вјерско-национално разграничење, што је устанцима XIX вијека давало изразиту ноту вјерског и националног отпора. Извори који говоре о избијању устанка у Херцеговини и Босни 1875. године повезују овај догађај са прикупљањем десетине и одбијањем сељака да је плате. Убрзо су социјални захтјеви уступили мјесто политичким циљевима националног ослобођења. Српски устаници захтијевали су од султана слободу вјере, укидање кулука и приреза на десетину, олакшице у пореском систему, заштиту од насиља локалних органа и муслиманских великаша, као и равноправност пред законом. Судбина покрајина Босне и Херцеговине ријешена је на Берлинском конгресу, одржаном од 13. јуна до 13. јула 1878. године. На Конгресу је Аустроугарској монархији дат мандат да изврши окупацију ових османских покрајина. Одлуке Берлинског конгреса представљале су коначан пораз српског покрета за ослобођење и уједињење покрајина Босне и Херцеговине са Србијом и Црном Гором, иако су потоње на Конгресу добиле међународно признату независност и значајна територијална проширења.
Ауторска права (c) 2025 Бошко М. Бранковић, Боривоје Милошевић, Радован Субић https://creativecommons.org/licenses/by-nc-nd/4.0
Монографија „Читање прошлости“ пружа свеобухватан преглед основних принципа, техника и метода коришћених у археолошким истраживањима. Намијењена студентима археологије и историје, професионалцима у области културне баштине, али и свим заинтересованим за наведену област, монографија детаљно описује кораке од припреме терена до анализе налаза. Посебна пажња посвећена је планирању ископавања, документацији и примјени савремених технологија. Дискутују се и етички аспекти археолошког рада, као и значај сарадње са локалним заједницама. Уз теоретски дио, укључује практичне примјере и студије случаја са различитих археолошких налазишта. Такође, обрађују се специфичне методе за ископавање различитих врста археолошких остатака, као што су гробнице, насеља и ритуални објекти. Садржи и детаљне илустрације, дијаграме и фотографије које помажу у визуализацији процеса. Циљ монографије је да читаоцима пружи потребна знања и вјештине за успјешно вођење археолошких ископавања у складу са најновијим стандардима струке.
Ауторска права (c) 2025 Ивана Панџић https://creativecommons.org/licenses/by-nc-nd/4.0
Институционално предшколско васпитање и образовање у дигитално доба
Монорафија представља научну анализу положаја дигиталних технологија у раном дјетињству, обједињену кроз теоријске увиде, емпиријске студије и педагошке импликације. У двије квалитативне студије откривају се четири доминантне тематске области: друштвени простор дигиталних технологија у дјечијим индивидуалним и социјалним активностима, поглед на интернет, „едузабава“ и свакодневне приче у породичним рутaинама. Монорафија се бави концептима дигиталних писмености у раном дјетињству и њиховим особеностима у неформалним и формалним окружењима. Разматра се и однос дигиталних искустава и дјечјег развоја, а посебан сегмент посвијећен је дигиталној игри и партиципативним улогама дјеце, вршњака и васпитача. Анализирају се образовни софтвери и стереотипи присутни у њима. Приказана је дигитална димензија савремених предшколских курикулума, развојно примјерено коришћење технологија у активностима на и око дигиталних технологија у вртићу, а наводе се и иновативни метoдички приступи попут STEAM модела и образовања на отвореном. Завршно поглавље доноси перспективу васпитача, нудећи визију предшколског васпитања у пост-дигиталном свијету.
Ауторска права (c) 2025 Тамара Прибишев Белеслин https://creativecommons.org/licenses/by-nc/4.0/
Књига сажетака: Бањалучки новембарски сусрети 2025
Ауторска права (c) 2025 Светлана Боројевић (Уредник) https://creativecommons.org/licenses/by-nc-nd/4.0
У електронском издању књиге Корак по корак мојом околином аутори прате наставне садржаје који се у трећем разреду основне школе реализују у наставном предмету Mоја околина. Појмови који су обрађени прате слике и илустрације које омогућавају да се наставни садржаји сагледају са различитих углова. Задаци за ученике су представљени у форми корака ка креативности или критичком мишљењу, а сваки почетак наставних садржаја садржи загонетке или кључне ријечи, као и задаци за загријавање ума. Као мотивација за учење повремено се појављује дијалог дјечака Николе и дјевојчице Николине.
Ауторска права (c) 2025 Тања Станковић-Јанковић, Славиша Јењић, Сњежана Кевић-Зрнић (Аутор) https://creativecommons.org/licenses/by-nc/4.0/
Статистика за психологе: Концептуални увод у квантитативно закључивање
"Статистика за психологе: Kонцептуални увод у квантитативно закључивање" је обухватни уџбеник првенствено намијењен студентима психологије који се по први пут срећу са статистиком као кључним алатом научног закључивања. Уџбеник садржи 19 пажљиво структурисаних поглавља које читаоце воде од основних начела употребе статистике, преко уобичајених поступака дескриптивне статистике помоћу специјализованог софтвера, кроз модерне дилеме статистичког закључивање, да би се пут завршио приказом општег линеарног модела кроз детаљнији опис линеарне регресионе анализе. Уџбеника је посебан по томе што га красе врло приступачан стил писања, богатство референтних радова доступних путем уграђених хиперлинкова, те обухватан приступ статистици закључивања при чему су посебна поглавља посвећена репликационим студијама, мета-анализама, те бејзијанској статистици --- све значајним темама за психолошка истраживања која се ријетко обрађују у уводним уџбеницима.
Ауторска права (c) 2025 Синиша Лакић (Аутор) https://creativecommons.org/licenses/by-nc/4.0
Књига Педагошка евалуација и (ауто)корекција аутора Драженка Јоргића је ауторов други покушај да се не заборави значај феномена зависности квалитета васпитно-образовног рада наставника од учесталости вредновања, односно повратног информисања наставника о исходима процјењивања њиховог наставног рада од стране ученика као евалуатора. Другачије речено, аутор се други пут потрудио да додатно и знатно обогаћено теоријски још више расвијетли и поново се позове на емпиријске доказе колико је данас феномен педагошке евалуације и (ауто)корекције битан за професионални развој сваког наставника [...] Ово допуњено и измијењено друго издање књиге намијењено је свима онима који проучавају и истражују феномене вредновања наставника од стране њихових ученика, као и онима који се интересују за феномене учесталости повратног информисања и (ауто)корективности педагошког дјеловања наставника. Поготово ће бити од користи ученицима виших разреда основне школе, њиховим наставницима, школским педагозима, директорима основних школа и свим заинтересованим истраживачима који желе да на исти или сличан начин истражују педагошку евалуацију и (ауто)корекцију.
Ауторска права (c) 2020 Драженко Јоргић (Аутор) https://creativecommons.org/licenses/by-nc-nd/4.0
Посљедњи вијек османске владавине Босном и Херцеговином (1788–1875)
Период османске владавине простором данашње Босне и Херцеговине од 1788. до 1875. године омеђава почетак посљедњег хабзбуршко-османског рата 1788. године и избијање устанка у Херцеговини 1875. године. Овај „вијек“ карактерише континуирани отпор муслиманског становништва, предвођен феудалном елитом и фанатизованом улемом, свим реформним акцијама Порте, које су за циљ имале укључивање Османског царства у ред модерних европских држава. Муслимански оружани отпор кулминирао је 1831. године покретом Хусеин-капетана Градашчевића, а сломљен је тек походом Омер-паше Латаса 1850–1852. Међутим, ова чињеница није довела до побољшања права и услова живота хришћанског живља. Срби су, као процентуално најбројније становништво, покушали од 1852. до 1862. године неколико пута да оружјем изборе своју слободу или бар бољи положај. Међутим, у томе нису имали успјеха, као што ни централна власт није успјела да покрајинској муслиманској елити наметне поштовање многих правних норми проглашених у Цариграду. Кључни спорни процеси у ејалету/вилајету одигравали су се у троуглу: централна власт оличена у мање или више способном везиру/валији, на једној страни, реформама несклоним муслиманима на челу са феудалном елитом, на другој страни, и обесправљеним хришћанима, на трећој страни.
Ауторска права (c) 2025 Радован Субић (Аутор) https://creativecommons.org/licenses/by-nc-nd/4.0
Књига проблематизује стање, појаве и догађаје политичког, друштвеног и економског карактера на простору Босанског ејалета и хронолошки обухвата период од Београдског мира (1739) до почетка Дубичког рата (1788). Ријеч је о времену које је обиљежило скоро пола вијека мира на простору Босанског ејалета. У уводном поглављу пружен је концизан преглед стања у Босанском ејалету, од османског освајања до краја 18. вијека, затим је приложен и краћи осврт на историју Османског царства у наведеном вијеку. Политичка историја је заступљена кроз посебан сегмент књиге који у заданом временском оквиру говори о учешћу војске из Босанског ејалета на ратиштима. Увид у друштвено-економске односе дају поглавља о тимарско-спахијском систему у 18. вијеку, побунама политичког и социјалног карактера, демографским промјенама, као и развоју градске привреде. Пажња је у посебном поглављу књиге придата и вјерским приликама у Босанском ејалету. Значај књиге лежи у чињеници да у српској историографији до сада није постојала монографија која се бави историјским приликама на простору Босанског ејалета у временском интервалу од 1739. до 1788. године.
Ауторска права (c) 2025 Стојанка Лужија (Аутор) https://creativecommons.org/licenses/by-nc-nd/4.0
Чежња за Европом (Филозофске основе идеје Европе и европског идентитета)
У овој књизи идеја Европе и европски идентитет/и сагледани су у првом реду кроз филозофско мишљење утицајно у другој половини 20. вијека. Управо у том периоду и у политичкој теорији и у пракси се уобличава замисао и реализује пројекат стварања јединствене Европе, која се поново рађа након два светска рата и суочава са изазовима модернизације, технолошког развоја и глобализације. У првом поглављу представљен је методолошки оквир овог истраживања, а који се највећим дијелом гради из концепције филозофа (пост)структурализма и постмодерне, који одбијају универзалне истине, критикују метанарацију и нови приступ проналазе у деконструкцији, јер сматрају да свијет у коме живи више не одговара безгранична вјера у рационално и моћ субјекта. Говорити о постструктурализму/постмодерни, не значи остати само унутар приказивања филозофског правца, већ предочити и главне карактеристике времена постмодерности. Друго поглавље пружа увид у слику о Европи, односно самом њеном настанку, те начином како данас видимо и описујемо. Почетак је садржан у миту и у његовим различитим интерпретацијама, које показују на који начин је доживљавана Европа у време када није представљала јединствен простор, нити је постојала свест о европском. Кроз историју филозофије можемо пратити развој идеје о односу инидвидуе и заједнице, која ће представљати један од главних елеманата темеља савремених (европских) демократских друштава и држава. У трећем поглављу показује се шта је то у чему се Европа огледа да би покушала пронаћи властити идентитет и/или идентитете. Ту је, пре свега, питање односа вере/религије и ума/науке, без чијег бар делимичног расплитања се не можемо поново вратити савременој теорији. Истовремено, неопходно је сусрести се са оним што обележава савремену мисао и стварност. Познато друго, било блиско или далеко, значи кроз нове спознаје мијењати и оно јучерашње европско, онако како то указују на феминистичке, постколонијалне, културолошке теорије. У четвртом поглављу се показује како се „оспољава (европски) дух“ у форми постмодерне, када се сусреће и судара оно онтолошко са етичким, филозофско-политичким, егзистенцијалним. Остајемо на тлу неизвјесног и у покушају одређења постмодерне, као и идеје и идентитета Европе, а чини се да се још већа неизвјесност показује у оном оствареном реалном. Модерна и савремена Европа као позорница развоја, раста и мијењања држава-нација, одређења националног и национализма неизоставна је тема у овом дијелу, као и питање мултикултуралности и космополитизма.
Ауторска права (c) 2010 Милена Карапетровић (Аутор) https://creativecommons.org/licenses/by-nc-nd/4.0
MAGNET - Оснаживање универзитета кроз педагошку трансформацију и институционално управљање
Пројекат MAGNET Унапређење управљања и руковођења кроз подучавање (Managerial and Governance Enhancement through Teaching) представља један од стратешки најзначајнијих подухвата у области унапређења високог образовања на простору Западног Балкана. Инициран у оквиру програма Erasmus+ (CBHE), MAGNET се фокусира на изградњу одрживих механизама за професионални развој наставника и административног особља, кроз иновативне педагошке приступе, дигиталне алате и унапређење управљачке праксе.
Ауторска права (c) 2025 Тамара Прибишев Белеслин, Тања Станковић-Јанковић (Уредник) https://creativecommons.org/licenses/by-nc-nd/4.0
„Запјевајмо раздрагано”, збирка пјесама за дјечји и женски хор, намијењена је студентима учитељског студија, професорима и ученицима свих разреда основне општеобразовне школе. Нисмо се водили ригидним критеријима при избору пјесама. Жељели смо да буду разноврсне, да су у складу са развијеношћу музичких компетенција циљних група којима су намијењене, а првенствено да допринесу очувању традиције балканских народа. За поједине пјесме, као примјер, дали смо и двије верзије двогласа (израда другог гласа), не само у „хармонском” смислу већ и да се сходно гласовним могућностима или можда преференцији извођача одабере она верзија која је прихватљивија. Све пјесме и игре с пјевањем могу се изводити уз инструменталну пратњу. Такође, наставници их, према потребама, могу транспоновати. Већина примјера има означен темпо (карактер) и динамику, а постоји и низ пјесама гдје су свјесно избјегнути агогички знаци чиме смо жељели дати слободу интерпретације и музичког доживљаја самих диригената и извођења.
Ауторска права (c) 2025 Озренка Бјелобрк Бабић, Марина Петровић (Аутор) https://creativecommons.org/licenses/by-nc-nd/4.0
Парадипломатија, као појава на раскршћу унутрашње политике, међународних односа и идентитетске динамике, постала је кључна за разумијевање савремене политике у доба полицентричности. Ипак, упркос растућем значају, она је у домаћој академској литератури још увијек маргинализована, недовољно дефинисана и често схваћена као одступање од класичних модела дипломатије, а не као њихово проширење или преобликовање. Ова књига настоји да попуни тај простор и да понуди цјеловит приказ концепата, мотива, инструмената и пракси који обликују парадипломатско дјеловање субдржавних актера. Да би се свеобухватније разумјела сложеност парадипломатских појава, било је потребно структурално обликовати садржај који ће омогућити постепено увођење у различите аспекте овог феномена. Структура књиге пажљиво је осмишљена тако да почива на логичкој надградњи појмова, анализа и конкретних примјера, како би читаоцу омогућила систематично праћење развоја теме.
Ауторска права (c) 2025 Нина Сајић (Аутор) https://creativecommons.org/licenses/by-nc-nd/4.0
Православна Богословија, коју је 1866. године у Бањој Луци основао Васа Пелагић, представља најбољу и најугледнију српску школу у Босанском пашалуку у посљедњим годинама османске власти. Пелагић је двије године касније у Бањој Луци поставио темеље најстарије српске читаонице. Рад школе био је незамислив без помоћи родољубивих бањолучких грађана и повремених прилога који су долазили из Србије и Русије. Богословију је похађао и завршио низ угледних српских народних првака, свештеника и учитеља. На основу доступних извора, периодике и литературе у монографији је приказан живот Богословије од њеног оснивања до престанка рада 1875. године. Настанак Богословије посматран је у контексту свеукупног развоја српског школства у XIX вијеку у Босанском пашалуку.
Ауторска права (c) 2024 Borivoje Milošević (Author) https://creativecommons.org/licenses/by-nc-nd/4.0
Падом српских средњовјековних држава под османску управу образовни рад код српског народа се у највећој мјери веже за српске манастире и парохијске школе. Поред манастира и парохијских школа значајну улогу има и самоучко описмењавање. Иако није могао да се мјери са манастирским и парохијским школама, самоучки тип описмењавања је и те како заслужан за очување образовања код српског народа. Све до средине XIX вијека на просторима насељеним српским народом под османском управом развој школства је био подређен властима, што је била отежавајућа околност за српски народ. Сходно томе, самоучки вид описмењавања сусреће се и кроз цијели XIX вијек код српског народа у Босни, али и касније, истина мање, и под аустроугарском управом све до почетка XX вијека. Временом је српска школа почела на себе преузимати све облике свјетовног живота српског народа у Босни. Битан сегмент који је школа на себе преузела било је чување националног идентитета, етничке и вјерске припадности, што се посебно значајним показало након укидања Пећке патријаршије 1766. године.
Ауторска права (c) 2024 Boško M. Branković (Author) https://creativecommons.org/licenses/by-nc-nd/4.0
Доба империјализма у свјетској историји комплементарно је с периодом аустроугарске владавине простором данашње Босне и Херцеговине. Након тридесет година окупације, анексионим чином 1908. године ове покрајине постале су формални дио Аустроугарске монархије. Без обзира на формално-правну промјену статуса, покрајине су остале оближња колонија - једно одвојено тијело у својеврсном правном лимбу монархије све до њеног историјског слома 1918. године. Четири деценије стране владавине оставиле су дубок траг у историји ових простора и довеле до темељних промјена у свим друштвеним сферама. Српски народ, као релативно већински у Босни и Херцеговини, прошао је кроз многобројна искушења под аустроугарском колонијалном управом. Овај историјски период, поред осталих, обиљежили су устанак у Херцеговини 1881/82. године, покрет Срба за вјерско-просвјетну аутономију (1896–1905), анексија Босне и Херцеговине (1908), проглашење Устава и почетак рада Сабора Босне и Херцеговине, Балкански ратови (1912–1913) и коначно Први свјетски рат (1914–1918), чији је завршетак уједно означио слом Аустроугарске монархије и стварање прве југословенске државе. Збирка извора има за циљ да заинтересованим читаоцима пружи пресjек оновремених политичких односа, друштвених прилика, културног успона српске заједнице, школских и економских прилика, свакодневног живота и народних обичаја. Плод је вишегодишњег истраживачког искуства приређивача и њиховог рада на Катедри за историју Филозофског факултета Универзитета у Бањој Луци. Свака збирка извора представља не само вријеме којем је посвећена него и увид у научни поглед и поимања приређивача. Сматрамо да наше третирање различитих проблематика периода аустроугарске владавине над Босном и Херцеговином од 1878. до 1918. године представља компаративну предност у одабиру различитих текстова који се налазе пред читаоцима. Збирка је првенствено намјењена студентима историје, на оба циклуса студија, који изучавају српску националну историју новог вијека, али вјерујемо да ће бити од користи и колегама историчарима, па и широј читалачкој публици.
Ауторска права (c) 2025 Borivoje Milošević, Radovan Subić, Sandra Lukić (Volume editor) https://creativecommons.org/licenses/by-nc-nd/4.0